**Anders Krigsvoll** (født 12. mars 1912 på Kotsøy i Sør-Trøndelag, død 11. april 1988) var en norsk kunstner, teatermaler, scenograf og illustratør.

Bakgrunn og oppvekst
--------------------

Han var sønn av Sven Krigsvoll og Berit Reppe. Hans foreldre kjøpte et småbruk i Kotsøy i Gauldalen i Sør-Trøndelag, og Anders Krigsvoll vokste opp der som den nest eldste i en søskenflokk på fire.

Farens familie ble omtalt som en «kunstnerslekt». Bestefaren, Ingebrigt Andersen, hadde virket som messingsmed, signetgravør, grovsmed, kobberslager og mekaniker, og også faren Sven var kjent i lokalsamfunnet som en habil tegner.

Han var gift med Agnes Strømsvik. Sammen fikk de barna Berit (født 1949) og Anne Krigsvoll (født 1957).

Karriere
--------

Anders Krigsvoll tok utdannelse ved Statens håndverks- og kunstindustriskole fra 1936 til 1940. Der tok han hovedfag i dekorasjonsmaling. Da krigen kom tok han ulike løsjobber, blant annet som gårdsdreng, etter eget sigende «for å slippe å bli utskrevet til tyskerarbeid». Han debuterte som kunstner i 1942 med en separatutstilling i Trondhjems kunstforening. Under krigen begynte han å studere ved Statens kunstakademi. I 1945 ble han med i en arbeidsgruppe for å etablere Trondheims første kunstskole. *Kunstskolen i Trondheim* ble dannet på et konstituerende møte 31. januar 1946.

I 1947 hadde han utstilling i Kunstforeningen i Trondheim, og han deltok også tre ganger på Statens Høstutstillinger i Oslo.

I 1946 fikk han tilbud om å begynne ved Trøndelag Teater som assistent for teatermaler Kjell Stormoen. Stormoen sluttet ved teatret i 1948, og ble etterfulgt av Urban J. Willumsen. Krigsvoll fortsatte da som Willumsens assistent. I 1956 overtok Anders Krigsvoll stillingen som teatermaler, og foruten å virke som teatermaler var han også scenograf for flere oppsetninger. Han var tilknyttet teatret i 33 år, frem til 1979. I 2012 overrakte teatrets venneforening en byste av Anders Krigsvoll til teatret. Bysten er utført av Hans Christian Bergersen, som var Krigsvolls medstudent ved Statens kunstakademi. Overrekkelsen skjedde ved markeringen av teatrets 75-årsjubileum.

Eksempler på arbeid utført av Krigsvoll for Trøndelag Teater er plakatene til oppføringen av operetten *Victoria og hennes husar* av Paul Abraham (1958), teaterversjonen av Johan Falkbergets *An-Magritt* (1960), og stykket *Knickerbocker Holiday* av Maxwell Anderson (1960).

Bokillustratør
--------------

Anders Krigsvoll illustrerte også flere bokutgivelser: 

* 1939: *Skriftboka* - en oversikt over skriftspråkets historie av Halfdan Arneberg. Anders Krigsvoll er oppgitt på kolofonsiden som en av flere illustratører.
* 1963: *Bruden, en fortælling*
* 1967: *Svein Uredd* - ungdomsbok av Hermann Aune
* 1971: *Byen under gaten - fra utgravningene i Søndre gate i årene 1970-71* av Ulf Moen. Krigsvoll er kreditert på kolofonsiden for avsnittstegningene.
* 1978: *Framfor stena* - erindringer fra Gauldalsbygdene av Jens Haukdal
* 1988: *I Morgedalane - dikt* - diktsamling av Jon P. Enlid

Referanser
----------

1. 1 2 3   Digitalarkivet[Hentet fra Wikidata]
2. ↑   Norsk kunstnerleksikon, Norsk kunstnerleksikon ID Anders\_Krigsvoll, besøkt 9. oktober 2017[Hentet fra Wikidata]
3. ↑   KulturNav, KulturNav-ID f5337d92-429c-40a6-b820-42bac488cda5, besøkt 9. oktober 2017[Hentet fra Wikidata]
4. 1 2 3 4  «Anders Krigsvoll». *Norsk kunstnerleksikon*. Store Norske Leksikon. Besøkt 05.09.2016.
5. 1 2 3 4 5 6 7 8 9 10  «Anders Krigsvoll - jubileumsgave til teatret». Teatrets Venner - venneforeningen til Trøndelag Teater. Arkivert fra originalen 16. september 2016. Besøkt 05.09.2016.
6. 1 2 3 4  *Singsåsboka I: Folk og samfunn*. Singsås: Singsås bygdeboknemnd. 1966. s. 430–432.
7. ↑  Gjelsvik, Magni Moksnes (1988). *Kunstmaleren Oddvar Alstad, hjerne og hjerte*. Trondheim. s. 57–59.
8. ↑  Øisang, Ole (1962). *Trøndelag Teater gjennom 25 år*. Trondheim: Trøndelag Teater. s. 186.
9. 1 2 3  Skarstein, Vigdis Moe (1997). *Teater i plakater*. Trondheim: Universitetsbiblioteket i Trondheim/Trøndelag Teater. s. 47–50. ISBN 8271130749.
10. ↑  Arneberg, Halfdan (1939). *Skriftboka*. Oslo: Cappelen.
11. ↑  *Bruden, en fortælling*. Trondhjem: Theim. 1963.
12. ↑  Aune, Hermann (1967). *Svein Uredd*. Trondheim: Rune.
13. ↑  Moen, Ulf (1971). *Byen under gaten - fra utgravningene i Søndre gate i årene 1970-71*. Trondheim: Adresseavisens forlag.
14. ↑  Haukdal, Jens (1978). *Folkeminne frå Gauldalsbygdene II: Framfor stena*. Norsk folkeminnelag. ISBN 8203095844.
15. ↑  Enlid, Jon P. (1988). *I Morgedalane. Dikt*. Trondheim: Nidaros forlag. ISBN 8290519133.

Eksterne lenker
---------------

* (no) Anders Krigsvoll hos Nationaltheatret Rediger på Wikidata

* (no) Anders Krigsvoll hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Norsk kunstnerleksikon **·** VIAF **·** KulturNav
 |